b'\n_START_ARTICLE_\nVelika rde\xc4\x8delistka\n_START_SECTION_\nZna\xc4\x8dilnosti\n_START_PARAGRAPH_\nMlada velika rde\xc4\x8delistka je podobna majni\xc5\xa1ki lepoglavki (Calocybe gambosa), vendar je od slednje opazno ve\xc4\x8dja, in je v za\xc4\x8detku bela ali siva ter polkro\xc5\xbene oblike. Klobuk premera 6\xe2\x80\x9320\xc2\xa0cm je izbo\xc4\x8den in na robu malo podvihan, na povr\xc5\xa1ini pa je mo\xc5\xbeno opaziti rahel srebrni sijaj. Pri starej\xc5\xa1ih primerkih so zna\xc4\x8dilnosti izrazitej\xc5\xa1e, poleg tega pa postane sivobele do okraste barve, v\xc4\x8dasih rahlo rjavkaste, rob klobuka pa postane zravnan ali vegast._NEWLINE_Bet je beli ali rahlo rumenkast, mo\xc4\x8dan in polni, valjaste oblike, v dni\xc5\xa1\xc4\x8du zadebeljen, visok je od 6\xe2\x80\x9312\xc2\xa0cm in ima premer od 1-2,5\xc2\xa0cm._NEWLINE_Pri trosovnici so listi\xc4\x8di \xc5\xa1iroko razmaknjeni in so najprej belorumeni, s spro\xc5\xa1\xc4\x8danjem trosov pa se postopno obarvajo rde\xc4\x8dkasto. Poleg velikosti je barva trosovnice najpomembnej\xc5\xa1i razpoznavni znak za razlikovanje od majni\xc5\xa1ke lepoglavke._NEWLINE_Meso je belo z vonjem po sve\xc5\xbei moki.\n_START_SECTION_\n\xc5\xbdivljenjski prostor in ekologija\n_START_PARAGRAPH_\nVelika rde\xc4\x8delistka je raz\xc5\xa1irjena v Evropi, ve\xc4\x8dinoma v Ju\xc5\xbeni in Srednji Evropi, na vzhodu do podro\xc4\x8dja \xc4\x8crnega morja, na severu pa tudi na Britanskem oto\xc4\x8dju. V Severni Ameriki je raz\xc5\xa1irjena do Arizone na jugu._NEWLINE_Raste v razli\xc4\x8dnih listnatih gozdovih v skupinah, v \xc4\x8dasu poletja in jeseni. Uspeva predvsem pod hrasti in gabri, na bazi\xc4\x8dnih ilovnatih tleh.\n_START_SECTION_\nStrupenost\n_START_PARAGRAPH_\nZastrupitev z veliko rde\xc4\x8delistko se ka\xc5\xbee kot gastrointestinalni sindrom, predvsem kot bruhanje, diareja in glavobol z latentno dobo od pol ure do dveh ur. Redko se pojavijo znaki depresije, ki trajajo ve\xc4\x8d mesecev. Po nekaterih podatkih naj bi bila odgovorna za pribli\xc5\xbeno 10\xc2\xa0% vseh zastrupitev z gobami._NEWLINE_Zdravljenje je po navadi le podporno.'